N3 weer oopFoto ter illustrasie. (Foto: Pixabay) Die N3-snelweg tussen Cedara in KwaZulu-Natal en Heidelberg in Gauteng is Vrydagoggend deur owerhede oopgestel nadat dié pad die afgelope week gebuk gegaan het onder gewelddadige optogte. Betogers het verlede naweek verskeie paaie in KwaZulu-Natal met brandende voorwerpe versper en vragmotors aan die brand gesteek. Sedertdien is die N3-snelweg vir alle motoriste gesluit. Dié snelweg word veral gebruik om goedere van die Durbanse hawe na die res van die land te vervoer. Die Suid-Afrikaanse Petroleumraffinaderye (Sapref) het selfs Dinsdag sy bedrywighede opgeskort omdat die vervoer van goedere na en van KwaZulu-Natal deur onluste bemoeilik is. Die organisasie Sakeliga het vroeg Vrydagoggend gesê dat hy beplan om Sondag voorraad met ŉ konvooi na gebiede in KwaZulu-Natal te vervoer indien dié snelweg nie dan al heropen het nie. Inwoners van die provinsie het veral mediese voorraad en babavoedsel soos formulemelk nodig. Hoewel dié snelweg weer oop is, het owerhede gesê dat motoriste die snelweg op hul eie risiko moet gebruik. “Dit is belangrik om uiters versigtig en te alle tye waaksaam te wees indien jy op dié pad gaan rondbeweeg.” Padgebruikers word gewaarsku om moontlike opeenhopings en vertragings op die N3-snelweg te verwag.